CELEX: 32021D1279
Language: et
Date: 2021-07-28 00:00:00
Title: Komisjoni rakendusotsus (EL) 2021/1279, 28. juuli 2021, mis käsitleb Kreeka üle tehtava tõhustatud järelevalve pikendamist (teatavaks tehtud numbri C(2021) 5605 all) (Ainult kreekakeelne tekst on autentne)

3.8.2021   
               
               
                  ET
               
               
                  Euroopa Liidu Teataja
               
               
                  L 280/2
               
            
         KOMISJONI RAKENDUSOTSUS (EL) 2021/1279,
         28. juuli 2021,
         mis käsitleb Kreeka üle tehtava tõhustatud järelevalve pikendamist
         
            
               (teatavaks tehtud numbri C(2021) 5605 all)
            
         
         (Ainult kreekakeelne tekst on autentne)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 21. mai 2013. aasta määrust (EL) nr 472/2013, millega tugevdatakse majanduse ja eelarve järelevalvet euroala liikmesriikide üle, millel on või võivad tekkida tõsised raskused finantsstabiilsuse tagamisel, (1) eriti selle artikli 2 lõiget 1,
         ning arvestades järgmist:
         
                     (1)
                  
                  
                     Euroopa stabiilsusmehhanismi kaudu finantsabi andmine lõppes 20. augustil 2018, misjärel käivitati rakendusotsusega (EL) 2018/1192 (2)21. augustil 2018 kuueks kuuks tõhustatud järelevalve Kreeka üle. Tõhustatud järelevalve perioodi on seejärel viis korda pikendatud (3), iga kord kuue kuu võrra, viimati 21. veebruaril 2021.
                  
               
                     (2)
                  
                  
                     Kreeka on alates 2010. aastast saanud märkimisväärses mahus finantsabi, mistõttu on tal euroala liikmesriikide, Euroopa Finantsstabiilsuse Fondi ja Euroopa stabiilsusmehhanismi ees kokku 242 152 miljoni euro ulatuses tasumata kohustusi. Kreeka sai oma Euroopa partneritelt soodsatel tingimustel finantsabi ning 2012. aastal ja seejärel Euroopa stabiilsusmehhanismi raames 2017. aastal võeti vastu erimeetmed, et viia võlg jätkusuutlikumale alusele. 22. juunil 2018 lepiti eurorühmas poliitilisel tasandil kokku, et võla jätkusuutlikkuse tagamiseks hakatakse rakendama lisameetmeid. Mõned neist meetmetest (sealhulgas euroala riikide keskpankade teenitud tulule vastavate summade paigutamine netofinantsvarasid käsitleva lepingu ja väärtpaberituruprogrammi raames Kreeka riigivõlakirjadesse) saab eurorühmas kokku leppida kaks korda aastas, juhul kui tõhustatud järelevalve raames esitatud aruannetest saab järeldada, et Kreeka täidab oma programmijärgseid poliitilisi kohustusi. Pärast vastavalt 2019. aasta aprillis, 2019. aasta detsembris, 2020. aasta juunis, 2020. aasta novembris ja 2021. aasta juunis eurorühma antud nõusolekut aktiveeriti esimesed viis osa poliitikaga seotud tingimustel põhinevatest võlameetmetest.
                  
               
                     (3)
                  
                  
                     Kreeka on võtnud eurorühmas kohustuse jätkata kõiki Euroopa stabiilsusmehhanismi makromajandusliku kohandamisprogrammi (edaspidi „programm“) raames vastu võetud põhilisi reforme ja viia need lõpule ning tagada, et selle ja varasemate programmide raames vastu võetud oluliste reformide eesmärgid saavutatakse. Lisaks on Kreeka võtnud kohustuse rakendada erimeetmeid eelarvepoliitika, sealhulgas struktuurse eelarvepoliitika, sotsiaalse heaolu, finantsstabiilsuse, töö- ja tooteturgude, erastamise ja avaliku halduse valdkonnas. Need erimeetmed, mis on esitatud eurorühma 22. juuni 2018. aasta avalduse lisas, aitavad tegeleda Kreeka ülemäärase makromajandusliku tasakaalustamatuse ja majandusraskuste allikate või võimalike allikatega.
                  
               
                     (4)
                  
                  
                     2. juunil 2021 avaldas komisjon 2021. aasta põhjaliku analüüsi Kreeka kohta (4). Komisjon järeldas, et Kreekas esineb endiselt ülemäärane makromajanduslik tasakaalustamatus. Tasakaalustamatus oli seotud valitsemissektori suure võlakoormuse, viivislaenude suure osakaalu ja ebatäieliku välise tasakaalustamisega olukorras, kus töötus on endiselt suur, ehkki väheneb, ja potentsiaalne majanduskasv on väike. Analüüs näitab, et need haavatavused ei ole kadunud. Tuleb märkida, et kontekst, milles teostati selle aasta põhjalik analüüs Kreeka kohta, on eelmise aasta omast väga erinev. Ka COVID-19 pandeemia suundumused, taastumise kiirus ja kriisi võimalikud struktuursed mõjud on endiselt teadmata, mistõttu tuleb analüüsimisel olla ettevaatlik. Üldiselt keskenduti viimase aasta poliitikameetmetes COVID-19 põhjustatud šoki mõju pehmendamisele ja taastumise toetamisele. See on suurendanud võlakoormust, kuid peaks toetama kohandamist keskpikas perspektiivis. Valitsemissektori võlg suurenes 2020. aastal märkimisväärselt ja selle vähenemist on oodata alles alates 2022. aastast. Valitsemissektori võlast kuulub suur osa avaliku sektori võlausaldajatele. Selle rahastamise intressimäärad on madalad ja tähtajad pikad, mis koos suure rahapuhvriga tagavad Kreekale kaitse lühiajaliste kõikumiste eest. Jooksevkonto puudujääk on viimasel ajal suurenenud ja jääb prognooside kohaselt suureks eelkõige COVID-19 kriisi mõju tõttu ulatuslikule turismisektorile. Pangandussektoris on viivislaenude osakaal küll endiselt kõrge, kuid langeb, millele aitab kaasa peamiselt varade kaitse kavast „Herakles“ toetatud laenude müük. Siiski on oht, et viivislaenud hakkavad taas kuhjuma, kui laenuvõtjate COVID-19 šoki eest kaitsmise meetmed järk-järgult lõpetatakse. Pankade ja riigi vastastikune sõltuvus aga püsib ja suureneb ning väljavaade, et pangad võiksid kasumisse jõuda, on endiselt nõrk. Majanduskasvu tugevdamiseks tehtavaid jõupingutusi pärsivad kapitali ammendumine, vananev elanikkond ja oskustööliste väljaränne. Tulevikku vaadates annab Kreeka taaste- ja vastupidavuskava võimaluse tegeleda tasakaalustamatuse, investeeringute ja reformidega seotud vajadustega.
                  
               
                     (5)
                  
                  
                     EL ja liikmesriigid on alates pandeemia algusest võtnud enneolematuid meetmeid, et kaitsta inimeste elu ja elatusvahendeid. Vastuseks COVID-19 pandeemiale ja osana koordineeritud liidu lähenemisviisist on Kreeka jätkanud eelarvemeetmete võtmist, et suurendada oma tervishoiusüsteemi suutlikkust ning laiendada fiskaal- ja likviidsusmeetmeid, millega abistada inimesi ja sektoreid, keda kriis on eriti raskelt tabanud. EL toetas tööd, mida liikmesriigid tegid, et tervisekriisiga toime tulla ja selle majanduslikke tagajärgi leevendada. Ta vabastas eelarvevahendeid viirusega võitlemiseks, aktiveeris stabiilsuse ja kasvu pakti üldise vabastusklausli, kasutas riigiabi eeskirjade täielikku paindlikkust ning lõi uued toetusvahendid – reageerimisinvesteeringute algatused (CRII ja CRII+) ja tööhõive toetamise erakorraline rahastu TERA, mis on mõeldud töötuseriski leevendamiseks hädaolukorras. TERAst on Kreekat toetatud 5,2 miljardi euroga. Kreeka kasutab ära ka võimalusi, mida pakub Euroopa Investeerimispanga üleeuroopaline tagatisfond, mis koondab toetusi kogu ELi ettevõtetele. Sellest on Kreeka projektidele võimaldatud rahastamist juba 1,8 miljardi euro ulatuses. Neid meetmeid täiendavad muud Euroopa Keskpanga, Euroopa stabiilsusmehhanismi ja Euroopa Investeerimispanga meetmed.
                  
               
                     (6)
                  
                  
                     2. juunil 2021 avaldas komisjon tõhustatud järelevalve raames Kreeka kohta oma kümnenda hinnangu (5). Selles esitati järeldus, et koroonaviiruse puhangust tingitud keerulistest oludest hoolimata on Kreeka võtnud vajalikke meetmeid erikohustuste täitmiseks. Ametiasutused viisid ellu mitu peamist reformi, muu hulgas valdkondades, mis on keskse tähtsusega praeguse majanduskriisi pikaajaliste tagajärgede haldamisel ja selleks, et suurenda avaliku halduse suutlikkust rakendada edukalt taaste- ja vastupidavuskava.
                  
               
                     (7)
                  
                  
                     EL asutas 23. detsembril 2020 taasterahastu „NextGenerationEU“, millest rahastatakse 750 miljardi euroga COVID-19 kriisi negatiivsete majanduslike tagajärgede kõrvaldamist ja majanduse elavdamise hoogustamist. Rahastamisvahendit rakendatakse eelkõige taaste- ja vastupidavusrahastu (edaspidi „rahastu“) kaudu, mille maht on 672,5 miljardit eurot. 2020.–2021. aasta poliitika koordineerimise Euroopa poolaastat kohandati ajutiselt, et võimaldada rahastu käivitamist. Kreekal on õigus saada aastatel 2021–2026 rahastust toetusi kuni 17,8 miljardit eurot ja laene kuni 12,7 miljardit eurot.
                  
               
                     (8)
                  
                  
                     Kreeka esitas oma taaste- ja vastupidavuskava (edaspidi „kava“) 27. aprillil 2021. Komisjon hindas taaste- ja vastupidavusrahastut käsitleva määruse (6) artikli 19 kohaselt taaste- ja vastupidavuskava asjakohasust, tulemuslikkust, tõhusust ja sidusust. Komisjoni andis 17. juunil 2021 esitatud ettepanekus (7) kavale positiivse hinnangu ja nõukogu kiitis selle heaks 13. juulil 2021 (8). Nõukogu leidis, et kava aitab tõhusalt lahendada suurt osa majanduslikke ja sotsiaalseid probleeme, sealhulgas nende eelarveaspekte, millele on osutatud riigipõhistes soovitustes ning makromajandusliku tasakaalustamatuse menetluse raames esitatud soovitustes. Kreeka taaste- ja vastupidavuskava kohased reformid põhinevad majanduse kohandamisprogrammide raames tehtud väga ulatuslikel reformidel ja täiendavad tõhustatud järelevalve all olevaid reforme.
                  
               
                     (9)
                  
                  
                     Võttes arvesse komisjoni 2021. aasta põhjalikku analüüsi ja lähtudes komisjoni hinnangust, vaatas nõukogu 2021. aasta stabiilsusprogrammi läbi. Kuna ebakindlus on endiselt väga suur, jäeti eelarvepoliitika suunised valdavalt kvalitatiivseks. Nõukogu soovituse (9) kohaselt peaks Kreeka taaste- ja vastupidavusrahastut kasutama eelkõige selleks, et rahastada lisainvesteeringuid majanduse taastamisse, teostades 2022. aastal ettevaatlikku eelarvepoliitikat ja säilitades investeeringute riikliku rahastamise. Kui majandustingimused võimaldavad, peaks Kreeka järgima eelarvepoliitikat, mille eesmärk on saavutada keskpikas perspektiivis usaldusväärne eelarvepositsioon ja tagada riigi rahanduse jätkusuutlikkus. Samal ajal tuleks suurendada kasvupotentsiaali toetavaid investeeringuid. Samuti kutsus nõukogu ametiasutusi üles pöörama erilist tähelepanu riigi rahanduse struktuurile.
                  
               
                     (10)
                  
                  
                     Ka pärast pandeemia algust püsis Kreeka võlakirjaturgudel ja jätkas oma rahastamiskava rakendamist. 2020. aasta kava täideti täielikult. 2021. aasta märtsis koguti 30-aastaste riigivõlakirjade emissiooniga 2,5 miljardit eurot. Tegemist on Kreeka esimeste 30-aastaste riigivõlakirjadega pärast 2007. aastat. 2021. aasta märtsis maksis Kreeka osaliselt ennetähtaegselt tagasi Rahvusvahelise Valuutafondi laene. See aitab vähendada valuutariski ja suurendada finantsturgude usaldust. Kreeka kreediidireiting paraneb pandeemiast hoolimata ka 2021. aastal, lähenedes investeerimisjärgu reitingule. Praeguseid soodsaid rahastamistingimusi toetavad Euroopa tasandil kokku lepitud likviidsusmeetmed, sealhulgas Euroopa Keskpanga pandeemia majandusmõjude ohjeldamise erakorraline varaostukava. Tõhustatud järelevalve kümnendas aruandes esitatud võla jätkusuutlikkuse analüüsi põhjal võib eeldada, et valitsemissektori kogurahastamisvajadus jääb lühemas perspektiivis suureks peamiselt 2021. aastaks prognoositava suure esmase eelarvepuudujäägi ning 2021.–2022. aasta taaste- ja vastupidavuskava kohase laenurahastu kasutuselevõtu tõttu, kuigi viimasena nimetatud lisarahastamisvajadus kaetakse taaste- ja vastupidavusrahastu laenuga, mis eeldatavasti välja makstakse. Järgnevatel aastatel peaksid rahastamisvajadused olema mõõdukad ja jääma 2030. aastani alla 15 % SKPst.
                  
               
                     (11)
                  
                  
                     Kreeka pangandussektor on alates Euroopa stabiilsusmehhanismi programmi lõpust muutunud stabiilsemaks ja šokikindlamaks, kuid säilinud on varasemast ajast pärit riskid ja nendega seotud märkimisväärne haavatavus, mida võimendab koroonaviiruse puhangu negatiivne mõju. Pangad säilitavad soodsate rahapoliitika tingimuste toel piisava likviidsuse. Viivislaenude osakaal pangandussektoris on endiselt suur, kuid langes 2020. aasta detsembriks 30,1 %ni võrreldes 40,6 %ga 2019. aasta detsembris (10). Seda võimaldas peamiselt hiljuti pikendatud varade kaitse kavast „Herakles“ toetatud laenude müük. Kuid languse risk ei ole kadunud ja pärast riiklike toetusprogrammide lõppu võib see hakata teostuma. Nii kodumajapidamiste kui ka finantssektoriväliste ettevõtete suutlikkus võlgu tagasi maksta on endiselt väike ning vähearenenud kapitaliturg piirab ettevõtete juurdepääsu muud laadi rahastamisele peale laenude. Kõigest hoolimata osutab moratooriumi lõppemise järgne esialgne maksekäitumine sellele, et negatiivne mõju varade kvaliteedile võib olla üldjoontes kooskõlas pankade algsete ootustega ning vastab Kreeka keskpanga prognoositava vahemiku madalamale osale. Pangandussüsteemi kui terviku kapitalipositsioon on üldiselt piisav, kuid kasumlikkus on endiselt madal ning pankade ja riigi vastastikune sõltuvus pandeemiast põhjustatud kriisi ajal tugevnes. Ametiasutused jätkavad ka oluliste finantssektori reformide, eelkõige 2021. aasta juunis jõustunud uue maksejõuetusseaduse rakendamist. Pandeemiaga seotud kohtumenetluste häired pärsivad aga endiselt võlgade sissenõudmise protsessi ja muid finantssektori reforme, mille eesmärk on parandada viivislaenude probleemi lahendamise vahendeid, ent reformiprotsessid on järk-järgult taaskäivitumas. Nende reformide mõju oleneb nende rakendamise õigeaegsusest ja tulemuslikkusest.
                  
               
                     (12)
                  
                  
                     Ametiasutused viivad ellu struktuurireforme, mida on vaja Kreeka majandusraskuste algpõhjuste kõrvaldamiseks (11) ja majanduse kasvupotentsiaali suurendamiseks, mis omakorda aitaks vähendada suurt võlamäära. Lisaks eespool nimetatud pankrotiseadustiku reformile on valitsus jätkanud tööturu õigusaktide, kutsehariduse ja -koolituse ning kõrghariduse ajakohastamist. Ta on pidevalt edasi liikunud investeerimislubade ja avaliku halduse reformiga, tugevdanud maksuhaldust, ümber korraldanud elektriturgu ning saavutanud edu riigiettevõtete peamiste erastamisprojektide ja äriühingu üldjuhtimise reformide alal. Kuid institutsiooniliste ja struktuurireformide, sealhulgas õigus-, haldus- ja õigusraamistiku reformide valdkonnas jääb veel palju ära teha. Arvatavasti võimaldaks neis küsimusutes edasi liikuda eeskätt Kreeka taaste- ja vastupidavuskavaga ettenähtud reformide ja investeeringute elluviimine.
                  
               
                     (13)
                  
                  
                     Eelnevat arvesse võttes on komisjon seisukohal, et määruse (EL) nr 472/2013 artikli 2 kohast tõhustatud järelevalvet õigustavad tingimused kehtivad endiselt. Eelkõige esinevad Kreekas finantsstabiilsust ähvardavad riskid, millel võib nende materialiseerumise korral olla negatiivne ülekanduv mõju muudele euroala liikmesriikidele. Ülekanduv mõju võib avalduda kaudselt, mõjutades investorite kindlustunnet ning seega pankade ja riikide refinantseerimiskulusid muudes euroala liikmesriikides.
                  
               
                     (14)
                  
                  
                     Seepärast peab Kreeka keskpikas perspektiivis jätkama selliste meetmete vastuvõtmist, millega tegeletakse probleemide allikate või võimalike allikatega, ning viima ellu struktuurireformid majanduse jõulise ja jätkusuutliku elavnemise toetamiseks. Nende tegurite hulgas on tõsine ja pikaajaline majanduslangus kriisi ajal; Kreeka võlakoormuse suurus; finantssektori haavatavused; finantssektori ja Kreeka riigi rahanduse jätkuvalt suhteliselt suur seotus, muu hulgas riigi osaluse kaudu; risk, et nimetatud sektorite suured pinged kanduvad üle muudesse liikmesriikidesse, ning euroala liikmesriikide seotus Kreekaga riigiriskidega.
                  
               
                     (15)
                  
                  
                     Selleks et tegeleda jääkriskidega ja jälgida nendega seotud kohustuste täitmist, tundub olevat vajalik ja asjakohane pikendada Kreeka üle määruse (EL) nr 472/2013 artikli 2 lõike 1 alusel tehtavat tõhustatud järelevalvet.
                  
               
                     (16)
                  
                  
                     Kreekale anti 10. juuni 2021. aasta kirjaga võimalus esitada komisjoni hinnangu kohta oma seisukohad. 17. juunil 2021 saadetud vastuses nõustus Kreeka üldjoontes komisjoni hinnanguga riigi majanduslikele probleemidele ja see on tõhustatud järelevalve pikendamise aluseks.
                  
               
                     (17)
                  
                  
                     Kreeka saab jätkuvalt kasutada tehnilise toe instrumendi raames antavat tehnilist abi, millega eelkõige toetatakse liikmesriike nende taaste- ja vastupidavuskavade ettevalmistamisel ja rakendamisel.
                  
               
                     (18)
                  
                  
                     Komisjon kavatseb tõhustatud järelevalve rakendamisel teha varajase hoiatamise süsteemi kontekstis tihedat koostööd Euroopa stabiilsusmehhanismiga,
                  
               ON VASTU VÕTNUD KÄESOLEVA OTSUSE:
         
            Artikkel 1
            Kreeka üle määruse (EL) nr 472/2013 artikli 2 lõike 1 alusel tehtava ja komisjoni rakendusotsusega (EL) 2018/1192 käivitatud tõhustatud järelevalve perioodi pikendatakse veel kuue kuu võrra alates 21. augustist 2021.
         
         
            Artikkel 2
            Käesolev otsus on adresseeritud Kreeka Vabariigile.
         
         
            Brüssel, 28. juuli 2021
            
               
                  Komisjoni nimel
               
               
                  komisjoni liige
               
               Paolo GENTILONI
            
         
         
            (1)  ELT L 140, 27.5.2013, lk 1.
         
            (2)  Komisjoni 11. juuli 2018. aasta rakendusotsus (EL) 2018/1192, mis käsitleb tõhustatud järelevalve kasutuselevõtmist Kreeka suhtes (ELT L 211, 22.8.2018, lk 1).
         
            (3)  Komisjoni rakendusotsus (EL) 2019/338 (ELT L 60, 28.2.2019, lk 17); komisjoni rakendusotsus (EL) 2019/1287 (ELT L 202, 31.7.2019, lk 110); komisjoni rakendusotsus (EL) 2020/280 (ELT L 59, 28.2.2020, lk 9) komisjoni rakendusotsus (EL) 2020/5086 (ELT L 248, 31.7.2020, lk 20); komisjoni rakendusotsus (EL) 2021/271 (ELT L 61, 22.2.2021, lk 3).
         
            (4)  Komisjoni teatis: Majanduspoliitika koordineerimine 2021. aastal: ületada COVID-19, toetada taastumist ja ajakohastada majandust (COM(2021) 500). Põhjalik analüüs Kreeka kohta (COM(2021) 403).
         
            (5)  Euroopa Komisjon. Tõhustatud järelevalve aruanne – Kreeka, juuni 2021 (COM(2021) 528).
         
            (6)  Komisjoni hinnang Kreeka taaste- ja vastupidavuskavale, SWD(2021)155.
         
            (7)  COM(2021) 328 final.
         
            (8)  Nõukogu 13. juuli 2021. aasta rakendusotsus Kreeka taaste- ja vastupidavuskavale antud hinnangu heakskiitmise kohta.
         
            (9)  Nõukogu 13. juuni 2021. aasta soovitus, milles esitatakse nõukogu arvamus Kreeka 2021. aasta stabiilsusprogrammi kohta.
         
            (10)  Allikas: Kreeka Pank, mõõdetud individuaalsel tasandil.
         
            (11)  Vt nt Euroopa Komisjon, Tõhustatud järelevalve aruanne – Kreeka, juuni 2021 (COM(2021) 528) ning nõukogu 13. juuli 2021. aasta rakendusotsus Kreeka taaste- ja vastupidavuskavale antud hinnangu heakskiitmise ning sellele lisatud komisjoni hinnangu kohta (SWD(2021)155).